
PRAEFATIO. 


\luod omnibus Lilerarum Orientalium cultoribus dju optatum, 
multis propositum, a quibusdam adeo promissum erat, id juvante 
Deo O. M. hoc nostro nunc studio ac labore inceptum vides, eo- 
demque favente summo Numine et continuabitur et perficietur. 
Maximae est in oriente et occidente auctoritatis Ibn Challikani 
opus de vitis illustrium virorum, neque post Jonesium *) et 
Scheidium 2 ) habeo, quod in ejus laudem addere possim. Exstat 
praeterea Tydemani conspectus, in quem omnia virorum, quo- 
rum vitas descripsit auctor, nomina ex ordine retulit. Idem ipsius 
auctoris vitam exposuit, quam nos quoque ex Ibn Schohba ara- 
bice ct latine edidimus in dissertatione Abulfedae tabulis geo- 
graphicis annexa. Itaque nihil restat, nisi ut sueto more descri- 
bendis Codicibus, quibus usi simus, paucis dicamus, quomodo li- 
brum nostrum tractaverimus. 

Codex A. inscriptus est: „Ahmedis Chalecanidae vitae 
illustrium virorum. Tom. I. quarum maximam partem ex Cod. Ms. 
V. Cl. H. A. Schultcnsii, Prof. Leidensis descr. Herbornae 
d. 25- Oct. — 20. Nov. 1792- G. G. L ors b ac h. Reliqua ex eodem 


1) In Commentar. Poes. Asiat. p. 356 : Scriptoris politissimi Ebni Khali- 
can opus liistoricum non magis verborum elegantia et ubertate commen- 
datur, quam illustriorum Poetarum versibus, quibus conspergitur. Ac 
nescio , an hic omnibus vitarum scriptoribus sit anteponendus. Est certe 
copiosior Nepote, elegautior Plutarcho, Laertio jucundior, et dignus 
est profecto liber, qui in omnes Europae linguas conversus prodeat. 

2) In Oratione de fontibus literat. Arab. — latius multo recludendis; 
et in Oratione de eo, quod Schultensii « — agendum reliquerunt. 

Codice, qui post obitum Schultensii in* manus CI. vander 
Palm, Prof. Leid. devenerat, supplevit idem d. 9 — 13. Mart. 
1801-” Reliqui deinde Tomi, quod aliter fieri non potuit, nonnisi 
van der Palmi, tamquam possessoris Codicis archetypi, mentio- 
nem faciunt; hunc autem Codicem Paltnianum multis descripsit 
Ty de manus in conspectu pag. 35 . Apographum nostrum Lors- 
bachianum, quod defuncto Lorsbachio bibliotheca regia Goltin- 
gensis emit anno 1817, sex implet modica volumina forma quarta 
alternis paginis vacuis relictis, in quibus venia impetrata varias ce- 
terorum Codicum lectiones, atramentis diversicoloribus distinctas, 
annotavimus, qua ratione operoso totius libri in nostrum usum 
transcribendi labore supersedimus. Minutas quidem, attamen per- 
spicuas exaravit Lorsbachius literas et omnino accurate et dili- 
genter transcripsit, ita ut hoc apographum ipsi archetypo par ju- 
dicari possit. 

Codex B. Gotlianus, in Moelleri catalogo No. 268 . signa- 
tus, dimidiam paene totius operis partem exhibet usque ad vitam 
Abu Mohammed ’Abdol-Malek BenHescliam, in Ty dema ni con- 
spectu No. 390- Omnium, de quibus huc usque edocti sumus, Co- 
dicum antiquissimus est, quippe duodecim tantum annos post Ibn 
Challikani obitum scriptus. In fronte libri eadem, quam Ty- 
d em anus ab incerto, ut dicit, auctore compositam tradidit, 
Ibn Challikani vita legitur, eamque ex libro tadkerat en- na- 
bijji auctore Hasano Ben Habib Kelbita sumtam esse, subscrip- 
tione notatur. Varii tituli ultimae paginae additi quasi historiam 
libri narrant et quidem ipse librarius haec subjunxit: „Emissus est 

hic tomus vespere die Solis tribus restantibus de Gomada priore 
anno 693 manu servi pauperis Abul-Raha Ben Abul-Hasan Ben 
Iusuf Ben Abul Ruha Ben Sa’id Israelitae, scribae Damasci protec- 
tae, condonet ei Deus! — Sequetur eum pars altera literae Ain: 
Abu Man?ur et-Tlia’alebi. — Transcriptus est hic Codex ex exem- 
plari, quod possedit Cudius ’AIa ed — Din ’Ali Ben Schems ed-Din 

Mohammed Ben Ginim secretarius curiae, exarato a Tag ed - Din 
Ma’tuc Ben Sa’d As’ardio-Samosatensc in curia, quod absolutum 
erat mane dic Lunae septimo mensis Rebi’ prioris anno 692 ” — 
Hanc sequuntur aliae sex subscriptiones, quibus varii variis tem- 
poribus viri se hoc Codice usos fuisse testantur, nempe ex annis 
775, 782, 965, 1009 et 1036. 

Codex C. Berolinensis, minutis literis splendide anno 1083- 
exaratus, volumine unico totum opus continet, attamen non in- 
tegrum, sed saepius abbreyiatum. 

Codex D. Berolinensis alter, ultimo quarto volumine orbatus, 
novissimis temporibus scriptus esse videtur et ex bibliotheca quon- 
dam Dieziana in regiam migravit. Quamquam passim comma 
quoddam omissum est, omnium tamen, quos inspeximus, copiosis- 
simus est liic Codex, nam interdum tres vel quatuor, adeo sex 
paginae inseruntur, quas ceteri non habent et scriptoris serioris • 
additamenta esse statuimus. Ab ordine vitarum haud raro recedit 

Codex E. Golhanus alter, in Moelleri catalogo No. 414-416. 
signatus et anno 1201. exaratus, nouuullis adhuc in vitis compa- 
rari potuit. 

Praeterea excerpta quaedam, quae a J. B. Koe Illero e duo- 
bus Codicibus Parisiensibus inter se collatis confecta in bibliotheca 
Gottingense exstant, in auxilium vocavimus, et in hoc quidem 
fasciculo praefationem et vitas 5 et 49- Typis quoque edita jam 
est praefatio in Ty dem ani conspectu, vita 33 «et 60 in Hamu- 
le eri Specim. Catalogi. 

His ergo praesidiis inlructi opus edendum agressi sumus et 
textum, ut nobis videtur, satis emendatum confecimus. Fieri vix 
potest, ut in omnibus Codicibus eadem plane verba occurrant et 
discrepantibus lectionibus, ut aliter non exspectabis, eorum vetus- 
tissimo B. maximam tribuimus auctoritatem, praesertim ubi alius 
cum eo consentiret, neque eum deseruimus, nisi quum reliqui omnes 
unanimiter de eo decederent. Saepius autem B. et D. lectionem 
quandam praebent, ubi A. et C. in lectione alia conspirant, rarius 
B. et C. contra A. et D. conveniunt. Itaque separato volumine 
varias has lectiones colligere et quae additamenta praecipue Codicis 
D. seriora esse credidimus, sicut etiam notas maxime Codicis B. 
marginales addere statuimus. — Indices praeterea conficere in 
animo est alphabeticos, quibus contineantur nomina honorifica, 
quibus viri illustres vulgo laudari solent, item nomina geographica 
et gentilicia et librorum tituli, qui in toto opere memorantur. 

Inscriptionem libro dedimus usu receptam vitarum illustrium 
virorum , litet Ibn Challikanus eum obitus illustrium virorum in- 
scripserit. 

Quod ad ordinem vitarum attinet, laudantur jam a nostratibus 
viri secundum numeros, quos Tydemanus in conspectu apposuit; 
eundem ergo nos quoque ordinem et numeros servavimus. Jam 
vero Tydemanus quadraginta fere virorum nomina ex unico 
Codice YVillmetiano recepit, quae in nullo eorum, quibus nos usi 
sumus, occurrunt; ut igitur retineamus numerorum ordinem, non- 
nisi nomina, quae Tydemanus praebet, transcribere possumus, 
quod evenit in hoc fasciculo No. 78- — Hoc unum monendum 
.restat, quod Lorsbachii auctoritatem secuti, vocabulis accura- 
tissime scriptis, signisque vocalium appictis longam singularum vocis 
cujusdam literarum enumerationem, qua rectam nominum pro- 
priorum enunciationem constituere student Arabes, per compen- 
dium maximam partem omisimus et ubi nihil praeterea memoratur, 
crucis signum (-{-) apposuimus; item annorum numeros non vocibus, 
sed numerorum signis scripsimus. 

Sed finem imponere non possumus huic praefationi, antequam 
Tibi, vir illustrissime! cui huncce librum dedicatum voluimus, ex 
intimo pectore palam egimus gratias quam maximas pro insigni 
Tua erga nos benevolentia, quam ut in posterum quoque nobis 
serves, etiam atque etiam rogamus. Prodeat nunc hoc opus, quod 
a viris doctis benigne excipi , clementer considerari et laude haud 
indignum haberi optamus. 

Scribebam Gottingae mense Septemb. 1835- 

